  Анжелика Тихонова корреспондент Воткаысь «Юбилейный» культура юртысь калык театре пыриськись Вячеслав Клепов лыдӟисьёслэн «Читаем классику в Третьяковской галерее» II огъяросси фестиваль-вожвылъяськонзылэн I степенё лауреатэз луиз. Ужрад Москваын ортчиз. Со сярысь элькун тӧролэн но кивалтэтлэн пресс-службазы ивортӥз. Вячеслав Клепов конкурсын Владимир Маяковскийлэсь «Облако в штанах» поэмазэ лыдӟиз. Солы сяна, диплом дышетӥсезлы, калык театрлэн кивалтӥсезлы Галина Юковалы но сётӥзы. Конкурсэ театр вузъёсын но мукет гуманитарной университетъёсын дышетскисьёс пыриськизы. 145 адями пӧлысь 25-ез гинэ кыкетӥ туре потӥзы. Очной ужрадын соос Александр Пушкинлэсь, Николай Гогольлэсь, Николай Лесковлэсь, Антон Чеховлэсь, Михаил Лермонтовлэсь но мукет ӟуч классикъёслэсь произведениоссэс лыдӟизы. Пусъём, 2019-тӥ арын «Юбилейный» культура юртысь калык театрлэн «С любимыми не расставайтесь» спектаклез «Театральное Приволжье» фестивальлэн улосвыл люкетаз устоез луиз. Бӧрысь округъя люкетаз но куинь вормисьёс пӧлы пыриз но выль постановка пуктыны грант утӥз. Вячеслав Клепов со спектакльын валтӥсь ролез шудӥз. Грантлы луыса театр Николай Хмельницкийлэн «Светский случай» пьесаезъя спектакль пуктӥз, кудзэ туэ ӵектослэн Приволжск федерал округъя люкетаз возьматозы. Вячеслав отын но огзэ валтӥсь ролез – Столицын дворянинэз – шудоз. Тодэ вайытом, Удмуртиын «Театральное Приволжье» фестивале куриськонъёсты кутонэз 15-тӥ толсурозь азьланьтӥзы. Тегъёс: Лулчеберет Театр Удмуртия Вотка  